**Проект**

ЗАКОН ЗА ИЗМЕНЕНИЕ И ДОПЪЛНЕНИЕ НА

ЗАКОНА ЗА МОРСКИТЕ ПРОСТРАНСТВА, ВЪТРЕШНИТЕ ВОДНИ ПЪТИЩА И ПРИСТАНИЩАТА НА РЕПУБЛИКА БЪЛГАРИЯ

(обн., ДВ, бр. 12 от 2000 г., изм., бр. 111 от 2001 г., бр. 24 и 70 от 2004 г., бр. 11, 45, 87, 88, 94, 102 и 104 от 2005 г., бр. 30, 36, 43, 65, 99 и 108 от 2006 г., бр. 41, 54 и 109 от 2007 г., бр. 67, 71, 98 и 108 от 2008 г., бр. 47 и 81 от 2009 г., бр. 61 и 88 от 2010 г. и бр. 23 от 2011 г., доп., бр. 32 от 2012 г., изм., бр. 53 от 2012 г., изм. и доп., бр. 15 и 28 от 2013 г., изм., бр. 66 от 2013 г., изм. и доп., бр. 109 от 2013 г., изм., бр. 24 и 98 от 2014 г. и бр. 14 от 2015 г., изм. и доп., бр. 52 от 2015 г., изм., бр. 26 от 2016 г., изм. и доп., бр. 13 от 2017 г., изм., бр. 58 и 96 от 2017 г., изм. и доп., бр. 28 от 2018 г., изм., бр. 60 от 2020 г., изм. и доп., бр. 104 от 2020 г., изм., бр. 17 от 2021 г., бр. 102 от 2022 г. бр. 102 от 2023 г., изм. и доп., бр. 106 от 2023 г., изм., бр. 41 от 2024 г.)

**§ 1.** В чл. 112б, ал. 1 се изменя така:

„(1) Проектът на генерален план на пристанище за обществен транспорт се внася за разглеждане, приемане и одобряване в Изпълнителна агенция „Морска администрация“ със заявление, в което се посочват и данни за актовете, издадени от съответните компетентни органи в приложимите процедури по Закона за опазване на околната среда и Закона за биологичното разнообразие – номер, дата на издаване и компетентен орган, издал акта. Когато проектът на генерален план е за пристанище по чл. 106а или за терминал от такова пристанище, в заявлението се посочва електронният адрес, на който е публикувана информацията за проведените обществени обсъждания с ползвателите на пристанището и другите заинтересувани лица, в т. ч. и резултатите от тях, или към заявлението се прилагат протоколите от тези обсъждания. Изпълнителна агенция „Морска администрация“ събира по служебен път актовете по изречение първо и информацията по изречение второ.“

**§ 2.** В чл. 112в се създава ал. 5:

„(5) По заявление на възложителя на влязъл в сила генерален план на пристанище за обществен транспорт, предвиждащ използване на обща инфраструктура за достъп до пристанище по чл. 106а:

1. Изпълнителна агенция „Морска администрация“ изпраща негово електронно копие за служебно отразяване в проекта на генерален план на пристанището за обществен транспорт по чл. 106а, когато последният е в процес на изработване; или

2. той се счита за изменение на генералния план на пристанището за обществен транспорт по чл. 106а, когато последният е одобрен и влязъл в сила по-рано.“

**§ 3.** В раздел VII „Пристанищни дейности и услуги в пристанищата за обществен транспорт“ от глава четвърта „Пристанища“ се създава чл. 1171:

„Чл. 1171(1) За вписване в регистъра по чл. 117, ал. 5 заинтересованото лице подава заявление, в което посочва:

1. уникалния си идентификационен номер;

2. пристанището и терминалът (когато има такъв), на който ще предоставя пристанищни услуги;

3. видовете пристанищни услуги по чл. 116, ал. 2, които ще предоставя;

4. наименованието и уникалния идентификационен номер на кораба или корабите, които ще бъдат използвани за предоставяне на морско-технически пристанищни услуги – в случаите по чл. 117б, ал. 1, т. 8;

5. номера на платежния документ за внесената държавна такса.

(2) Когато заявителят е лице, получило достъп до пазара на пристанищни услуги по реда на чл. 117а, ал. 3, предложение последно и/или чл. 117а, ал. 4, т. 2, към заявлението се прилага заверено копие от договора между заявителя и собственика на територията и пристанищната инфраструктура на пристанището.

(3) Когато заявителят е лице по чл. 117б, ал. 1, към заявлението се прилагат документи, удостоверяващи съответствие с изискванията по чл. 117б, ал. 1, т. 6 – 8 и ал. 2.

(4) Заявител със седалище в друга държава членка на Европейския съюз, прилага към заявлението си и писмени доказателства, удостоверяващи, че:

1. е търговец със седалище в друга държава членка на Европейския съюз;

2. не се намира в производство по ликвидация или в подобна процедура съгласно националното си законодателство;

3. не се намира в производство по обявяване в несъстоятелност или в подобна процедура съгласно националното си законодателство;

4. не е обявено в несъстоятелност;

5. няма задължения за данъци или вноски за социално осигуряване съгласно законодателството на държавата, в която е установено.

(5) Изпълнителна агенция „Морска администрация“ установява по служебен път:

1. обстоятелствата по ал. 4 и по чл. 117б, ал. 1, т. 8, буква „в“ за заявителите със седалище в Република България;

2. обстоятелствата по чл. 117б, ал. 1, т. 8, букви „а“ и „б“ за кораби, плаващи под българско знаме.

(6) Заявлението по ал. 1, заедно с приложенията към него, се подава до директора на териториалната дирекция на Изпълнителна агенция „Морска администрация“, в района на действие на която се намира пристанището, в което ще бъдат предоставяни пристанищните услуги. Заявлението може да бъде подадено и по електронен път по реда на Закона за електронното управление.

(7) При нередовност на заявлението, в т.ч. и ако в него не е посочено някое от обстоятелствата по ал. 1 или не е представено някое от изискуемите приложения, органът по ал. 6 в срок до 3 дни от подаване на заявлението писмено уведомява лицето и дава срок от 14 дни за поправяне на заявлението. Ако заявителят не отстрани нередовността в определения срок, директорът на съответната териториална дирекция на Изпълнителна агенция „Морска администрация“ и капитан на пристанището отказва вписване в регистъра на пристанищните оператори с мотивирана заповед. Заповедта може да се оспори по реда на Административнопроцесуалния кодекс в 14-дневен срок от съобщаването ѝ на заявителя.

(8) Вписванията в регистъра на пристанищните оператори се извършват от длъжностни лица, определени от директора на съответната териториална дирекция на Изпълнителна агенция „Морска администрация“ и капитан на пристанището. Вписването се извършва в 7-дневен срок, а при фактическа и правна сложност – в 14-дневен срок от подаване на заявлението. Когато е необходимо да бъде дадена възможност на други заинтересовани лица да защитят свои права и законни интереси, срокът за вписване е един месец от започване на производството. В случаите по ал. 7 сроковете по тази алинея започват да текат след отстраняване на нередовността на заявлението.

(9) Незабавно след извършване на вписването в регистъра на пристанищните оператори директорът на съответната териториална дирекция на Изпълнителна агенция „Морска администрация“ и капитан на пристанището издава удостоверение за регистрация на пристанищен оператор.

(10) Вписването на промени във вписани в регистъра на пристанищните оператори обстоятелства се извършва по заявление на заинтересованото лице, подадено в 14-дневен срок от настъпване на промяната. В производствата за вписване на промени се прилагат правилата на ал. 1 – 9.

(11) Ново удостоверение за регистрация на пристанищен оператор се издава при промяна на:

1. наименованието, седалището или адреса на управление на пристанищния оператор;

2. основанието, по силата на което пристанищният оператор е получил достъп до пазара на пристанищни услуги;

3. пристанището, съответно пристанищния терминал, за което е получил достъп до пазара на пристанищни услуги;

4. видовете пристанищни услуги, за които е получил достъп.

(12) Заличаване от регистъра на пристанищните оператори и отнемане на удостоверението за регистрация се извършва въз основа на мотивирана заповед на изпълнителния директор на Изпълнителна агенция „Морска администрация“ в следните случаи:

1. прекратяване на възложената концесия, съответно на договора със собственика на територията и пристанищната инфраструктура на пристанището или терминала, с който е предоставен достъп до пазара на пристанищни услуги;

2. преобразуване или прекратяване на търговеца – пристанищен оператор;

3. обявяване на търговеца – пристанищен оператор, в несъстоятелност или в ликвидация;

4. временно преустановяване на дейността по чл. 117б, ал. 4, т. 3.

(13) Производството по ал. 12 може да започне и по инициатива на компетентния административен орган.

(14) Заповедта, с която се постановява заличаване от регистъра на пристанищните оператори и се отнема удостоверението за регистрация може да се оспори по реда на Административнопроцесуалния кодекс в 14-дневен срок от съобщаването ѝ на адресата.“

Законът е приет от LI Народно събрание на ……………2025 г. и е подпечатан с официалния печат на Народното събрание.